tartuNLP/wikipedia-smugri-20251201 huggingface dataset:
Päiväntasaajan Guinean maantiede

Päiväntasaajan Guinean maantiede kertoo Päiväntasaajan Guinean maantieteestä.
Mantereella Päiväntasaajan Guinean pohjoispuolella sijaitsee Kamerun, itä- ja eteläpuolella sijaitsee Gabon ja länsipuolella on Atlantin valtameri. Maan manneralueen halki virtaavat joki Mbini ja sen sivujoet. Merenrannikon läheisyydessä on rannikkotasanko, jolta sisämaahan päin mentäessä maan korkeus kohoaa Kristallivuorten seudulle saakka. Kristallivuorten korkein huippu on 1 200 metriä korkea. Meren rannikolta jonkin matkan päässä on saaria, joihin kuuluvat Annobón ja Bioko. Biokon saarella ovat maan pääkaupunki Malabo ja 3 008 metriä korkea Pico Basile, joka on maan korkein vuori.
Päiväntasaajan Guinean ilmasto on kuuma ja kostea. Vuosittain keskimääräinen lämpötila on 25 °C ja vuotuinen keskimääräinen sademäärä on 2 000 mm.
Merenrannikolla kasvaa mangrovemetsää, jossa pesii runsaasti lintuja. Mbinin joessa ja sen sivujoissa elää virtahepoja, vesiantilooppeja ja krokotiileja. Jokiuomien seudulla kasvaa sademetsää, missä esiintyviä kädellisiä ovat tasankogorillat, simpanssit ja häntäapinat. Biokon saarella elää uhanalainen apinalaji mandrilli.
Natriummonofluorifosfaatti

Natriummonofluorifosfaatti (Na2PO3F) tai natriummonofluorofosfaatti on natrium- ja monofluorifosfaatti-ionien muodostama epäorgaaninen ioniyhdiste. Yhdistettä käytetään esimerkiksi hammastahnoissa.
Ominaisuudet, valmistus ja käyttö.
Huoneenlämpötilassa natriummonofluorifosfaatti on valkoista ainetta. Yhdisteestä tunnetaan myös kidevedellinen dekahydraatti (Na2PO3F·10H2O). Aine liukenee hyvin veteen, mutta myös hydrolysoituu veden vaikutuksesta natriumfluoridiksi ja natriumvetyfosfaatiksi. Kuumennettaessa yhdisteen kiderakenne muuttuu 370 °C:n ja 420 °C:n lämpötiloissa. Kun natriummonofluorifosfaattia kuumennetaan yli sulamispisteensä, se hajoaa natriumpyrofosfaatiksi. Natriummonofluorifosfaatilla on antibakteerisia ominaisuuksia. 
Natriummonofluorifosfaattia valmistetaan kuumentamalla natriummetafosfaattia ja natriumfluoridia. Myös natriumvetyfosfaatin tai -pyrofosfaatin ja vetyfluoridin reaktiota käytetään yhdisteen valmistamiseen.
NaPO3 + NaF → Na2PO3F
Natriummonofluorifosfaattia käytetään fluoridi-ionien lähteenä hammastahnoissa. Yhdistettä käytetään lisäksi muiden fluorifosfaattien valmistukseen ja sementin lisäaineena.
XZ Utils

XZ Utils (aiemmin LZMA Utils) on paketti avoimen lähdekoodin pakkausohjelmia. Pakettiin kuuluvat ohjelmat ovat lzma ja sen seuraaja xz.
Ohjelmat ovat lähinnä Unix- ja Linux-käyttöjärjestelmiin suunnattuja komentoriviohjelmia, jotka toimivat kuten Unixin compress tai gzip tai bzip2.
Ohjelmat pakkaavat vain yhden tiedoston tai vuon, joten sille voi putkittaa esim. tar-arkistointiohjelman tulostuksen, joka pakataan ja tallennetaan tiedostoon.
XZ Utils perustuu Igor Pavlovin kehittämälle LZMA Utilsille, jota käytettiin aluksi 7-Zipin 7z-pakkauksessa.
LZMA Utils alkoi Unix-versiona Pavlovin LZMA-SDK:sta Tukaani-projektin yhteydessä. xz:n algoritmina on nykyisin LZMA2, jota tallennetaan xz-kuoreen. Pakkaukselle luvataan jopa 30% parempi pakkaussuhde kuin gzipille ja 15% parempi kuin bzip2:lle. Pavlovin mukaan LZMA on hänen kehittämänsä yhdistelmä LZ77-algoritmia, Markovin ketjuja ja aritmeettista koodausta.
Eräässä kokeessa linux-lähdekoodipaketti pakkautui suurimmilla asetuksilla gzip:llä 21% tilaan, bzip2:lla 16,6% tilaan ja xz:llä 13,9% tilaan. xz:llä pakkaus vie jopa 9 kertaa enemmän aikaa kuin gzipillä.
Lisäksi xz:n muistinkäyttö vaihtelee muutamasta sadasta kilotavusta jopa gigatavuihin.
Takaovi.
Maaliskuussa uutisoitiin xz-paketista löytyneestä takaovesta, joka muuttaa SSH-palvelimen autentikaatiota. Takaovi on löytynyt versioista 5.6.0 ja 5.6.1, jonka vuoksi monet jakelut ovat palanneet näitä edeltävään versioon. Ongelmallinen versio ei ollut vielä kaikissa jakeluissa käytössä. Takaoven löytymisestä kerrottiin OpenWallin sähköpostilistalla.
Takaoven lisäsi Jia Tan (JiaT75), joka vaikutti myös toiseen pakettiin, ja pääsi myöhemmin sabotoimaan projektia. Jia Tan tarjoutui projektiin kun sen ylläpito oli vaikeuksissa vuonna 2022 ja samalla ylläpitoon kohdistettiin painostusta nopeampiin päivityksiin. Takaovi käytti glibc:n ominaisuutta (codice_1) korvaamaan codice_2-funktion ohjaamalla sen haitalliseen versioon. Tämä antoi hyökkääjälle mahdollisuuden suorittaa antamansa ohjelmakoodin etänä. Jia Tan teki myös muutoksen, jolla landlock-hiekkalaatikon tuki kytkeytyi pois käännösvaiheessa aiheuttamalla virheen CMake-ohjelman tekemässä tarkistuksessa. Saastutettu kirjasto hyökkäsi SSH-ohjelmistoon, ja avasi tähän takaoven, jonka kautta hyökkääjälle tuli mahdollisuus lähettää suoritettava ohjelma SSH-sertifikaatin mukana.
Manic Monday

Manic Monday on yhdysvaltalaisen pop-yhtye The Banglesin single vuodelta 1985. Kappaleen sävelsi ja sanoitti Prince nimimerkillä Christopher. Singlen b-puolena on Susanna Hoffsin ja Vicki Peterson kirjoittama "In a Different Light". Seitsentuumaisen singlen ohella "Manic Monday" julkaistiin 12-tuumaisena maxisinglenä, jonka b-puolena ovat teokset "Going Down to Liverpool" ja "Dover Beach". "Manic Monday" julkaistiin myös The Banglesin toisen studioalbumin "Different Light" avausraitana.
Prince kirjoitti "Manic Mondayn" alkuaan yhtyeelle Apollonia 6, joka oli koottu elokuvaa "Purple Rain" varten. Lyhytikäiseksi jääneen yhtyeen jäsenet olivat Apollonia Kotero, Brenda Bennett ja Susan Moonsie. The Banglesin uudelleen tulkitsemana kappaleesta tuli menestys ja yhtyeen läpimurtosingle. Se nousi Yhdysvalloissa, Britanniassa ja Saksassa listakakkoseksi. Teosta on verrattu The Mamas &amp; the Papas -yhtyeen kappaleeseen "Monday, Monday".
"Manic Mondayn" sävellaji on D-duuri ja sointukulku on D–A7–G–D–A7–G. Laulun kertojaminä herää maanantaihin kesken unen, jossa hän suuteli Valentinoa kristallinsinisen virran varrella. Töissä on oltava kello yhdeksältä ja kertoja toivoo, että olisi sunnuntai, joka on hänen kiireetön viikonpäivänsä.
Iso-Hyypiö (Kuusamo)

Iso-Hyypiö on saareton ylänköjärvi Kuusamon länsiosassa Pohjois-Pohjanmaalla. Sen pinta-ala on 79 hehtaaria. Etäisyys Kuusamon keskustasta on kahdeksantoista kilometriä luoteeseen ja Oulusta 199 kilometriä itäkoilliseen.
Maantiede.
Ison-Hyypiön ulottuvuus lännestä itään on kaksi kilometriä. Pääallas käsittää noin 1,7 kilometriä pitkän lounais–koillissuuntaisen selkäveden, josta työntyy pohjoiseen nimetön lahti, jonka rannalla on asutusta. Lahden länsipuolella sijaitsee järven luoteisosan muodostava Kotilampi, jota yhdistää pääaltaaseen noin 15–30 metriä leveä salmi. Järven lounaisosan muodostaa suultaan avoin Taivallahti. Noin kolmasosa Isosta-Hyypiöstä on vähintään kymmenen metriä syvä. Syvin alue sijaitsee järven koillisosassa.
Suurin osa Ison-Hyypiön ranta-alueesta on metsämaata. Pohjoisrannalla kohoavan Huhtamäen huippu on noin 305 metriä merenpinnan yläpuolella. Järven pohjoispuolella kohoaa Hyypiövaara, jonka huippu on yli 315 metriä merenpinnan yläpuolella. Lännessä on Kiviharjut ja idässä Hyypiönsuo.
Isoon-Hyypiöön virtaa kaakosta Elijärveltä (271,7 metriä mpy) Elikanava, johon yhtyy Hyypiöpuro. Ison-Hyypiön luoteiskolkasta alkaa Kotipuro, joka virtaa länteen ja laskee Naatikkajokeen.
Ison-Hyypiön vesitilavuus on 5 698 000 kuutiometriä.
Iso-Hyypiö (73.051.1.009) kuuluu Naatikkajoen alueeseen (73.051), joka on kolmannen jakovaiheen vesistö Koutajoen vesistössä (73). Toinen jakovaihe on Naatikkajoen valuma-alue (73.05). Iso-Hyypiö on laajin Naatikkajoen alueen 18:sta vähintään hehtaarin laajuisesta vakavedestä. Toiseksi laajin on Elijärvi, jota seuraa Naatikkalampi, Pikku-Hyypiö, Iso Kalliolampi ja 13 alle kymmenen hehtaarin laajuista vakavettä.
Žytje i slovo

Žytje i slovo (, ’Elämä ja sana’) oli vuosina 1894–1897 kaksi kertaa kuussa Lvivissä ilmestynyt aikakausjulkaisu. Viimeinen numero ilmestyi heinäkuussa 1897. Lehden päätoimittaja oli Ivan Franko, ja sen julkaisija oli hänen vaimonsa Olha Franko.
"Žytje i slovossa" julkaistiin kaunokirjallisia tekstejä, kirjallisuuskritiikkiä ja kirjakatsauksia, artikkeleita historiasta, politiikasta ja kulttuurista sekä kansatieteellistä ja kansanrunousaineistoa. Lehdessä julkaistiin myös länsieurooppalaisia ja venäläisiä kirjallisuuskäännöksiä sekä kuvauksia Venäjän hallitseman Ukrainan poliittisesta ja henkisestä elämästä. Lehden ilmestymisessä oli puolen vuoden tauko, ja sen jälkeen heinäkuusta 1896 se keskittyi politiikan ja talouden kysymyksiin sekä julkaisi kommentaareja ja analyysejä sosialistisesta ja anti-imperialistisesta näkökulmasta. Vaikka julkaisun levikki oli enimmillään 400–500, se oli laadukkaan sisältönsä ansiosta aikansa ukrainalaisista aikakausjulkaisuista vaikutusvaltaisimpia. Lehden sisällysluettelo on julkaistu Lvivissä 1968.
Elokuvapäivä

Elokuvapäivä on Turussa ja sen lähiseudulla kahdesti vuodessa järjestettävä kaupunkifestivaali, jossa paikalliset toimijat tarjoavat yleisölle maksuttomia elokuvanäytöksiä. Tapahtuman järjestäjänä toimii Turun kaupungin, Turun ammattikorkeakoulun ja Linnateatterin perustama yhdistys Scene, viralliselta nimeltään Elokuvakaupunki Turku ry. Ensimmäinen Elokuvapäivä järjestettiin syyskuussa 2015.
Tapahtuma järjestetään joka vuosi keväällä ja syksyllä.
Ulkoilmanäytökset.
Syksyn tapahtumassa Elokuvapäivä esittää kotimaisen elokuvan ulkoilmanäytöksessä keskeisellä paikalla Turun kaupunkia.
Syyskuussa 2023 Elokuvapäivän ulkoilmanäytöksessä esitettiin Turun kauppatorilla "Mielensäpahoittaja Eskorttia etsimässä". Näytöksen avasi nimiroolin näyttelijä Heikki Kinnunen.
Aarne Virkki

Aarne Emil Virkki (4. heinäkuuta 1910 Vuoksela – 11. helmikuuta 1979) oli suomalainen näyttelijä, teatterinjohtaja ja teatteriohjaaja.
Ura.
Aarne Virkin vanhemmat olivat maanviljelija Aleksander Virkki ja Helena Suokas. Hän opiskeli laulua ja lausuntaa Viipurin Musiikkiopistossa 1928–1931. Virkin ensimmäinen kiinnitys oli puoliammattilaisena Haminan Näyttämölle 1931–1937. Vuosina 1939–1944 hän toimi Suomen Filmiteollisuudessa kuvausryhmän jäsenenä ja teki kreditoimattoman roolin renkinä elokuvassa "Helmikuun manifesti". Hän näytteli Kuopion Yhteisteatterissa samoina vuosina. Näyttelijämatrkikkelissa asia on ilmaistu "Kuopion Yt 41–44 (sodassa)".
1940-luvun jälkipuoliskolla Virkillä oli kolme lyhyttä kiinnitystä: Savonlinnan Teatteri, Kotkan Maakuntateatteri ja Jyväskylän työväenteatteri. Näyttelijäntyöt jatkuivat Lappeenrannan kaupunginteatterissa 1951–1952, Riihimäen Teatterissa 1952–1954 ja Joensuun kaupunginteatterissa 1954–1961.
Virkki oli toiminut johtajana Savonlinnan Teatterissa 1949–1951. Seuraava johtajan pesti oli Kemin teatterissa 1961–1962, minkä jälkeen hän johti jälleen Savonlinnan Teatteria 1963–1965. Ura jatkui samassa teatterissa ohjaajana ja näyttelijänä.
Virkin rooleja olivat muun muassa "Seitsemän veljeksen" Aapo ja Simeoni sekä Antonio ("Venetsian kauppias"), Oleksi ("Opri ja Oleksi") ja Eddie Carbone ("Näköala sillalta"). Hän ohjasi muun muassa näytelmät "Nummisuutarit" ja "Tuntematon potilas".
Antrean kansallispuku

Antrean kansallispuku on suomalainen kansallispuku.
Puku perustuu Magnus von Wrightin vuonna 1861 tekemään maalaukseen antrealaisista naisista. Tyyni Vahterin kokoama versio on vuodelta 1955.
Pukuun kuuluu tummansininen liivi ja hame. Paita, esiliina ja sukat ovat valkoiset. Esiliina on vaakaraidallinen, ja siitä on kaksi eri versiota. Päähine on punainen.
Armi Kuusela käytti Antrean pukua Miss Maailma -kisoissa, mikä lienee vaikuttanut puvun suosioon.
Matti Miikkulainen

Matti Ilmari Miikkulainen (s. 6. helmikuuta 1944 Kouvola) on suomalainen teatterinjohtaja ja teatteriohjaaja. Hän on työskennellyt Kemin teatterissa.
Ura.
Matti Miikkulaisen vanhemmat olivat autoilija Ilmari Miikkulainen ja Kerttu Miikkulainen. Hän opiskeli kolme vuotta yliopistossa kirjallisuutta ja saksaa. Vuosina 1967–1970 hän opiskeli Suomen Teatterikoulun ohjaajalinjalla. Miikkulainen toimi Kemin teatterin johtajana 1970–1982, minkä jälkeen hän jatkoi samassa teatterissa ohjaajana.
Miikkulainen ohjasi muun muassa näytelmät "Jääkärin morsian", "Lampaansyöjät", "Työmiehen vaimo", "Nummisuutarit", "Pohjalaisia", "Kerjäläisooppera" ja "Saatana saapuu Moskovaan".
Miikkulainen on niin ikään suomentanut näytelmiä.
Kari Selinheimo

Kari Päiviö Ilari Selinheimo (8. toukokuuta 1944 Forssa – 11. tammikuuta 2023 Turku) oli suomalainen teatteriohjaaja, teatterinjohtaja ja liikkeenharjoittaja. Hän toimi Kajaanin kaupunginteatterin johtajana 1973–1982 ja edusti näkemyksellistä teatteriajattelua. Hänen kaudellaan kaupunginteatteri ammattimaistui. Sen ohjelmistoon kuului sekä ulkomaisia klassikoita että Kainuun elämänmenoa tutkailevia näytelmiä.
Ura.
Selinheimo opiskeli Suomen Teatterikoulun ohjaajalinjalla 1965–1968 ja toimi samalla Helsingin Yhteisteatterin ohjaajana. Opintojensa jälkeen Selinheimo johti Seinäjoen kaupunginteatteria 1968–1970, minkä jälkeen hän toimi Tampereen Teatterissa ohjaajana 1970–1973. Selinheimon uran merkittävä vaihe oli Kajaanin kaupunginteatterin johtajuus 1973–1982, jolloin hän työskenteli sen puolesta, että teatteri sai aseman alueteatterina. Vuosina 1982–1988 Selinheimo johti Kemin teatteria. Kesällä 1993 hän perusti Turkuun divarin Omituisten Opusten Kauppa.
Muuta.
Selinheimon vanhemmat olivat majuri Osmo Selinheimo ja opettaja Synnöve Selinheimo. Hän avioitui lavastaja Ulla Sinisalmen (1944–2011) kanssa 1966. Pariskunnalle syntyi kolme lasta, joista Niko Selinheimo (1969–2019) työskenteli nuoruudessaan muun muassa iltanäyttelijänä ja perusti kiertävän mustan teatterin, Musta Laatikko, vuonna 1989.
Kari Selinheimo kuoli vuonna 2023 Turussa ja hänet on haudattu Helsingissä Hietaniemen hautausmaalle.
Peräpohjolan kansallispuku

Peräpohjolan kansallispuku on suomalainen kansallispuku.
Peräpohjolan puku on julkaistu vuonna 1922 Tampereen valtakunnallisessa kotiteollisuusnäyttelyssä.
Pukuun kuuluu liivihame, jossa on sinivoittoinen raidallinen hame ja sinivihreä liivi. Tasku ja liiviosan tereet ovat tiilenpunaiset. Esiliina on tummanvihreä. Paita ja sukat ovat valkoiset. Puvun kanssa käytetään kirkasväristä ruudullista huivia.
Lavansaaren kansallispuku

Lavansaaren kansallispuku on suomalainen kansallispuku.
Puku perustuu Suomenlahdella sijaitsevan Lavansaaren kalastajien seuran ja sen perinnetoimikunnan keräämään aineistoon 1800-luvun loppupuolen kansanomaisista puvuista.
Pukuun kuuluu punasävyinen laskostettu hame, kukkakuvioinen esiliina ja paksu sarkaviitta. Vironvyöksi kutsuttu vyö on leveä punasävyinen pirtanauha.
Magnus Halvorsen

Johan Magnus Halvorsen (10. kesäkuuta 1853 Ålesund – 14. helmikuuta 1922 Trondheim) oli norjalainen poliitikko, joka istui suurkäräjillä vuosina 1898–1900 ja 1903–1912 sekä toimi Norjan valtiovarainministerinä 1907–1908. Hän kuului aluksi Venstreen, mutta siirtyi myöhemmin Frisinnede Venstreen.
Esfenvaleraatti

Esfenvaleraatti on synteettisiin pyretroideihin kuuluva orgaaninen yhdiste. Sitä käytetään hyönteismyrkkyjen tehoaineena hyötykasvien tuholaisten kemiallisessa torjunnassa. Torjunta-aineen kaupallisena nimenä on Sumi Alpha.
Esfenvaleraatin kemiallinen kaava on C25H22ClNO3, moolimassa on 419,9  g/mol ja CAS-numero 66230-04-4. Esfenvaleraatti on rakenteeltaan värittömiä-valkoisia kiteitä, joiden sulamispiste on 59-60 °C ja leimahduspiste 256 °C sekä suhteellinen tiheys 1,2 g/cm3 (vesi = 1,0 g/cm3). Yhdiste ei liukene veteen, mutta se on myrkyllistä vesieliöille. Esfenvaleraatti on palavaa ja se vapauttaa palaessaan ärsyttäviä tai myrkyllisiä kaasuja.
Michelsenin hallitus

Michelsenin hallitus oli Norjan hallitus 11. maaliskuuta 1905 – 23. lokakuuta 1907. Se koostui Venstrestä ja Høyrestä.
Ministerit.
Pääministeri
Pääministeri Tukholmassa
Ulkoministeri
Oikeusministeri
Maatalousministeri
Tilintarkastusministeri
Kirkko- ja opetusministeri
Puolustusministeri
Ulkomaankauppaministeri
Työministeri
Valtiovarainministeri
Aarnipeikonlehti

Aarnipeikonlehti ("Monstera adansonii") on huonekasvinakin käytetty peikonlehti, joka tunnetaan myös nimellä ’Monkey mask’.
Perinteisen jättipeikonlehden voimakkaasti liuskoittuneista lehdistä poiketen tämän lajin lehdissä on ehjät reunat ja reikiä keskellä lehtisuonten lomassa. Aarnipeikonlehti on köynnös, ja se voi kasvaa yli neljä metriä pitkäksi. Kermanvärisiä kukkia puhkeaa harvemmin huoneoloissa, mutta luonnonvarainen kasvi kukkii säännöllisesti.
Kasvi on kotoisin Etelä- ja Väli-Amerikan alueelta, jossa se kasvaa trooppisissa metsissä.
Aarnipeikonlehden maitiaisneste sisältää kalsiumoksalaattikiteitä, jotka ärsyttävät ihoa ja voivat aiheuttaa oireita esimerkiksi kissoille tai koirille. Se ei kuitenkaan ole tappavan myrkyllinen.
Vasili Ippolitov

Vasili Afanasjevitš Ippolitov ( s. 12. tammikuuta 1892 – 1957) oli venäläinen, joka edusti keisarillista Venäjää ja Neuvostoliittoa pikaluistelussa ja pyöräilyssä. Urheilu-uransa jälkeen hän toimi luisteluvalmentajana.
Pikaluistelu-ura.
Kansallisesti Vasili Ippolitov nousi pinnalle voittaessaan vuonna 1911 Venäjän mestaruuden yhteispisteissä. Sen jälkeen hän osallistui kansallisiin mestaruuskisoihin vasta 1918 sijoittuen yhteispisteissä toiseksi. Neuvostovallan aikaan hän oli yhteispisteissä kolmas vuoden 1922 kisoissa ja mestari vuoden 1923 kisoissa.
Hän osallistui ensimmäisiin suuriin kansainvälisiin pikaluistelukilpailuihin vuonna 1912, jolloin hän sijoittui seitsemänneksi niin Euroopan- kuin maailmanmestaruuskilpailuissa. Kaudella 1913 hän sijoittui mitaleile näissä kilpailuissa voittaen Euroopan mestaruuden ja ollen toinen MM-kisoissa. Ensimmäistä maailmansotaa edeltävänä talvena hän voitti hopeaa niin EM- kuin MM-kisoissa. Kovimpana kilpailijanaan hänelle näinä vuosina oli norjalainen Oscar Mathisen.
Muu urheilu ja uran jälkeinen valmennustyö.
Vasili Ippolitov oli myös aktiivi kilpapyöräilijä. Hän voitti vuonna 1923 Neuvostoliiton mestaruuden 1 km:n aika-ajossa.
Urheilu-uransa jälkeen Vasili Ippolitov toimi valmentajana Moskovan Spartakissa, ja 1930-luvulla hän johti Dynamon luistelujaostoa Gorkissa. Hänen valmennetaviaan olivat mm.
Vasili Ippolitovin veli Platon oli myös menestynyt pikaluistelija 1910- ja 1920-luvuilla.
Kyriákos Mitsotákisin II hallitus

Kyriákos Mitsotákisin II hallitus on nykyinen Kreikan hallitus vuodesta 2023. Sitä johtaa Kreikan pääministeri Kyriákos Mitsotákis.
Hallitus koottiin kesäkuun 2023 parlamenttivaalien jälkeen. Se on järjestyksessä 27. hallitus Kreikan kolmannen tasavallan aikana (eli vuoden 1974 jälkeen). Hallitus seurasi Sarmásin vt. hallitusta ja aloitti toimintansa 27. kesäkuuta 2023. Mitsotákis itse aloitti pääministerinä 26. kesäkuuta. Hallituksen ainoa puolue on Uusi demokratia. Lisäksi siinä on sitoutumattomia ministereitä.
Hallituksen koostumus.
Mitsotákisin II hallituksessa on pääministeri, 23 muuta varsinaista ministeriä, 4 varaministeriä, 35 apulaisministeriä sekä hallituksen tiedottaja, eli yhteensä 64 ministeriä. Ministereistä 10 on sitouttumattomia. 24 varsinaisesta ministeristä 20 on miehiä ja 4 naisia. Apulaisministereistä naisia on 11.
Hallituksen ministerit ovat 27. kesäkuuta 2023 lähtien (varsinaiset ministerit lihavoituna):
Kurssina vapaus

Kurssina vapaus () (lyh. ΠΕ, "PE") on kreikkalainen vasemmistolainen puolue. Se on perustettu vuonna 2016.
Puolue on osallistunut vaaleihin vuodesta 2019 lähtien. Sillä on kuusi (heti vaalien jälkeen kahdeksan) paikkaa Kreikan parlamentissa kesäkuun 2023 parlamenttivaalien jälkeen ja yksi paikka Euroopan parlamentissa vuoden 2024 europarlamenttivaalien jälkeen.
Vaalitulokset.
Puolueen tulokset parlamentti- ja europarlamenttivaaleissa ovat:
Spartalaiset (puolue)

Spartalaiset () on kreikkalainen äärioikeistolainen puolue. Se on perustettu vuonna 2017.
Puolueen politiikkaa kuvataan äärikansallismieliseksi, äärikonservatiiviseksi ja maahanmuuttovastaiseksi. Puolue on nähty kielletyn Kultainen aamunkoitto -puolueen uutena tulemisena. Kultaisen aamunkoiton johtajiin aiemmin kuulunut ja tästä tuomittu Ilías Kasidiáris on ilmaissut tukensa Spartalaisille, ja häntä on arveltu puolueen todelliseksi johtajaksi.
Puolueella on seitsemän paikkaa Kreikan parlamentissa. Heti kesäkuun 2023 parlamenttivaalien jälkeen paikkoja oli 12.
Vaalitulokset.
Puolueen tulokset parlamentti- ja europarlamenttivaaleissa ovat:
Spartalainen

Spartalainen, spartalaiset tai Spartan(s) (engl.) voi viitata seuraaviin:
Voitto (puolue)

Voitto eli "Demokraatttinen isänmaallinen liike – Voitto" () on kreikkalainen äärioikeistolainen puolue. Se on perustettu vuonna 2019.
Puolueen politiikka on kansalliskonservatiivista ja sillä on läheiset suhteet ortodoksiseen kirkkoon. Puolue sai alkunsa Makedonian nimikiistan ratkaisseen Préspan sopimuksen vastustamisesta. Puolue on venäjämielinen ja vastustaa Kreikan tukea Ukrainalle Venäjän hyökättyä maahan.
Puolueella on 10 paikkaa Kreikan parlamentissa kesäkuun 2023 parlamenttivaalien jälkeen ja yksi paikka Euroopan parlamentissa vuoden 2024 europarlamenttivaalien jälkeen.
Vaalitulokset.
Puolueen tulokset parlamentti- ja europarlamenttivaaleissa ovat:
Ebisu

Ebisu () on japanilaisessa mytologiassa esiintyvä kami, joka on erityisesti kalastajien ja kauppiaiden jumala. Hänet kuvataan usein pulleaksi, parrakkaaksi ja hymyileväksi kalastajaksi, joka kantaa mukanaan onkea, joka puolestaan on hyvän onnen symboli.
Legendan mukaan Ebisu syntyi Izanakin ja Izanamin pojaksi joko ilman luita tai ilman raajoja, koska Izanami oli laiminlyönyt avioitumisrituaalinsa. Raajarikko Ebisu laitettiin kasvamaan veteen, jonka takia hän kuitenkin päätyi mahdollisesti Hokkaidon rannoille. Täällä ainut löysivät hänet, ja aikojen saatossa Ebisulle kasvoi jalat. Huolimatta näiden vaikeuksien voittamisesta, Ebisu on kuitenkin kuuro.
Ebisu kuuluu myös ns. seitsemään onnenjumalan joukkoon ja on näistä ainoa, joka on täysin japanilaista alkuperää.
Platon Ippolitov

Platon Afanasjevitš Ippolitov ( s. 7. maaliskuuta 1893 Moskova – 1951) oli venäläinen, joka edusti keisarillista Venäjää ja Neuvostoliittoa pikaluistelussa ja pyöräilyssä. Urheilu-uransa jälkeen hän toimi urheilutoimittajana ja valtiollisen urheilun järjestötoimijana.
Pikaluistelu-ura.
Kansallisesti Platon Ippolitov nousi pinnalle voittaessaan vuonna 1912 Venäjän mestaruuden yhteispisteissä eli vuosi isoveli Vasilin Venäjän mestaruusvoiton jälkeen. Sen jälkeen hän saavutti keisarivallan aikaan kansallisen mestaruuden vielä vuosina 1914 ja 1916. Vuosina 1913 ja 1915 hän sijoittui hopealle Nikita Naidenovin jälkeen.
Ennen ensimmäistä maailmansotaa hän osallistui niin MM- kuin EM-kisoihin. Hän ei saavuttanut kuitenkaan mitalisijoja kuten veli-Vasili, vaan sijoitukset yhteispisteissä olivat MM-kisoissa 1913 6. ja 1914 5. EM-kisoihin hän osallistui vuonna 1913 sijoittuen neljänneksi.
Platon Ippolitov joutui sotaan vuoden 1916 aikana. Sodan jälkeen Platon Ippolitov jatkoi luistelu-uraansa neuvostovaltiossa. Neuvostoliiton mestaruuskisoissa hän oli vuosina 1921–1924 2. Jakov Melnikovin voittaessa. Sen jälkeen hän oli kansallisissa mestaruuskisoissa vielä vuonna 1927 3. ja vuonna 1928 4.
Platon Ippolitov ja Jakov Melnikov osallistuivat vuoden 1923 MM-kisoihin Tukholmassa. Ippolitov sijoittui kisoissa 10:nneksi Suomen Thunbergin voittaessa ja maanmies Melnikovin sijoittuessa kolmanneksi yhteispisteissä. 
Neuvostoliiton pikaluistelijat lopettivat osallistumisensa MM-kisoihin vuoden 1923 jälkeen. Maan luistelijat ml. Platon Ippolitov osallistuivat sen jälkeen työväen urheilujärjestöjen tapahtumiin niin Norjassa, Ruotsissa kuin Suomessa. 
Muu urheilu ja pikaluistelu-uran jälkeinen toiminta.
Platon Ippolitov kilpaili pikaluistelun lisäksi pyöräilyssä kuten veljensä Vasilikin. Hän saavutti Neuvostoliiton mestaruuden pyöräilyn joukkuekilpailussa Moskovan Dynamon joukkueessa 7,5 maililla 1923 ja 1924.
Urheilu-uransa jälkeen Platon Ippolitov toimi 1920-1940-luvuilla urheilutoimittajana ja -kirjailijana. Hän kirjoitti joukon urheilukirjoja ja -oppaita aiheinaan pikaluistelu ja kilpapyöräily. Hän toimi 1930-luvulla Neuvostoliiton liikunta- ja urheilukomitean luistelu- ja pyöräilyosastojen päällikkönä.
Tunnustuksena panoksestaan neuvostourheiluun hänelle myönnettiin Työn punalipun kunniamerkki vuonna 1937.
Radio Finlandia

Radio Finlandia on suomalainen radiokanava, joka aloitti toimintansa 15. syyskuuta 1990 Espanjan Andalucian Malagan alueella. Se on ainoa Espanjassa toimiva suomenkielinen FM- taajuudella toimiva radiokanava, joka tarjoaa monipuolista ohjelmaa suomeksi ja englanniksi. 
Historia.
Kanavan perusti suomalainen yrittäjä Teva Glad, joka huomasi tuolloin elävien suomalaisten ulkosuomalaisten tarpeen saada tietoa kotimaan tapahtumista. Ensimmäiset kymmenen vuotta Radio Finlandia toimi kansainvälisen Onda Zero radioaseman sisällä tarjoten tunnin mittaisen ohjelmablokin iltapäivisin. Vuonna 2000 kanava siirtyi ruotsalaisten perustamaan Kust Radion nimiseen kanavaan Fuengirolaan, missä sen lähetysaika kasvoi kahdeksi tunniksi.
Vuonna 2010 Glad perusti omalle taajuudelleen toimivan Radio Finlandian ja pysyi mukana kanavan toiminnassa pari vuotta, minkä jälkeen hän siirtyi Suomeen perustamaan uutta radiokanavaa veljensä kanssa.
Omistus.
Radio Finlandian omistussuhteet ovat muuttuneet useasti sen toiminnan aikana. Glad myi radion Heli Tourulle vuonna 2013. Vuonna 2019 Henry Aflecht osti kanavan osakekannan ja kehitti kanavan toimintaa monimedialliseen suuntaan. Kesällä 2022 Aflecht luopui kanavan omistajuudesta ja päätoimittajaksi tuli Raija Kurkola, joka oli työskennellyt kanavalla kolmen vuoden ajan. Kurkola on luotsannut kanavaa elokuusta 2022.
Aiheesta muualla.
Kanavan kotisivut
Australian ralli 1990

Australian ralli 1990 (viralliselta nimeltään "3. Commonwealth Bank Rally Australia") oli rallin maailmanmestaruussarjan kilpailu kaudella 1990. Kilpailu järjestettiin 20. – 23. syyskuuta 1990 Perthissä. Kilpailu oli kauden kymmenes ja erikoiskokeiden yhteispituus oli .
Portugalin ralli 1994

Portugalin ralli 1994 (viralliselta nimeltään "28. TAP Rallye de Portugal") oli rallin maailmanmestaruussarjan kilpailu kaudella 1994. Kilpailu järjestettiin 1.–4. maaliskuuta 1994. Kilpailu oli kauden toinen ja erikoiskokeiden yhteispituus oli . 
Kilpailuun ilmoittautui 97 autokuntaa, joista 89 lähti kilpailuun ja 34 pääsi maaliin.
Hämeenkosken kotiseutumuseo

Hämeenkosken kotiseutumuseo avattiin yleisölle 1958 Hämeen Kosken nuorisoseuran ja Koski-Seuran yhteisenä kotiseutumuseona. Museo siirtyi Hämeen läänin Kosken kunnan omistukseen 1972. Koski Hl (Hämeen läänin) kunta on liittynyt Hollolan kuntaan. Perustajajäsen, tehtailija Hugo Silvonen oli kerännyt ja koonnut lahjoitusesineet erillisiksi osastoiksi yhdessä muiden Koski-Seuran jäsenten, Pauli Paasivirran, Niilo Nikkarin ja Kalevi Koskisen kanssa.
Museokokonaisuuteen kuuluu kolme rakennusta:
Hämäläistalo.
Hämäläistalo on Ester ja Toivo lahjoittama Mustiston maatilan entinen päärakennus Etolasta. Siinä on eteinen, isännänhuone ja vierashuone, mikä on kalustettu 1800-luvun tyyliin.
Aitta.
Aitta on kaksikerroksinen luhtiaitta Hyväneulasta. Se on siirretty museoalueelle 1958. Aitassa on nahkurin ja suutarin työkaluja ja tarvikkeita.
Viljamakasiini.
Viljamakasiini on rakennettu arkkitehti Engelin piirustusten mukaan 1856. Se toimii esinemuseona, missä ovat omat osastonsa kotitalous-, pellava-, kirkko- ja käsityöläis- sekä kyläkauppatavaroille. 
Alakerrassa kirkko-osaston esineet ovat kootut Hämeenkosken nykyistä varhaisemmista kirkoista kerätyistä esineistä. Kyläkauppaesineet ovat peräisin mm. Toivo Maijalan Mieholan kyläkaupasta sekä Paavo Pekolan Putulan talouskaupasta.
Yläkerrassa on mm. rekiä, puimakoneita sekä pienoismalli hevoskierto. Hevoskierto on olemassa mm. Artjärven kotiseutumuseossa. Lisäksi yläkerrassa on tuohitöitä ja pukuvitriini.
Alueella on myös:
Kosken sotaveteraanien korsu.
Koski Hl oli ennen toista maailmansotaa pioneeripitäjä. Kosken suojeluskunnan vapaaehtoinen maanpuolustustyö keskittyi pioneeriaselajiin, mikä oli 18. joulukuuta 1939 saakka viestijoukkojen kanssa osa yhteistä teknillistä aselajia ranskalaisen 1920-luvun mallin mukaan. Korsun rakensivat Kosken sotaveteraanit 1971, ja sen kunnosti Lions Club Salpakangas 2001.
Hevoskierto

Hevoskierto on hevosen lihasvoimaa mekaanisen voiman aikaansaamiseksi käyttävä koneisto, jota on käytetty muun muassa myllyjen ja vesipumppujen voimanlähteenä. Siinä vetojuhta kulkee ympyrää ja sen valjaisiin kulkeva vipuvarsi pyörittää suurta vaakasuoraan asennettua ratasta, joka siirtää voiman pienempien rattaiden ja vertikaalisten hammaspyörien kautta esimerkiksi myllynkiveen.
Aiheesta muualla.
[[Luokka:Kotieläintalous]]
[[Luokka:Maatalouskoneet]]
[[Luokka:Myllyt]]
Australian ralli 1991

Australian ralli 1991 (viralliselta nimeltään "4. Commonwealth Bank Rally Australia") oli rallin maailmanmestaruussarjan kilpailu kaudella 1991. Kilpailu järjestettiin 20. – 24. syyskuuta 1991 Perthissä. Kilpailu oli kauden kymmenes ja erikoiskokeiden yhteispituus oli .
Sanremon ralli 1991

Sanremon ralli 1991 (viralliselta nimeltään "33. Rallye San Remo - Rallye d'Italia") oli rallin maailmanmestaruussarjan kilpailu kaudella 1991. Kilpailu järjestettiin 13. – 17. lokakuuta 1991. Kilpailu oli kauden 11. ja erikoiskokeiden yhteispituus oli (suunniteltu pituus oli ).
Kilpailussa Juha Kankkunen joutui keskeyttämään varhain ja Carlos Sainzilla oli ongelmia vaihdelaatikon kanssa.
Fred. Olsens gate

Fred. Olsens gate on Oslon ydinkeskustassa sijaitseva ruutukaava-alueen katu. Se ulottuu Rådhusgatalta Jernbanetorgetille. Katu on saanut nimensä laivanvarustaja Thomas Fredrik Olsenilta, ennen vuotta 1934 se oli nimeltään Store Strandgate.
Norsunluurannikon ralli 1992

Norsunluurannikon ralli 1992 (viralliselta nimeltään "24. Rallye Cote d'Ivoire - Bandama") oli rallin maailmanmestaruussarjan kilpailu kaudella 1992. Kilpailu järjestettiin 31. lokakuuta–2. marraskuuta 1992. Kilpailu oli kauden kahdestoista. Kilpailu ajettiin avoimilla tieosuuksilla, joilla oli 96 aikatarkastuspistettä. Reitin kokonaispituus oli , jossa oli kilpailullista osuutta. 
Kilpailu kuului vain kuljettajien mestaruussarjaan (ei valmistajien mestaruussarjaan). Kilpailuun lähti 42 autokuntaa, joista 13 pääsi maaliin.
Kaudella 1992 Sanremon kilpailun jälkeen kolmella kuljettajalla oli vielä mahdollisuus kuljettajien mestaruuteen, mutta kukaan heistä ei osallistunut Norsunluurannikon ralliin tuona vuonna. Kenjiro Shinozuka voitti rallin toisen kerran peräkkäin.
Fred. Olsen (1857–1933)

Thomas Fredrik Olsen (15. lokakuuta 1857 Hurum – 29. tammikuuta 1933 Oslo) oli norjalainen laivanvarustaja. Hän kasvatti setänsä perustamasta Fred. Olsen &amp; Co. -yhtiöstä yhden maan suurimmista varustamoista.
Olsen varttui Hvitstenissä, jossa hänen isänsä ja kaksi setäänsä harjoittivat laivanvarustusta. Hän kouluttautui laivuriksi ja aloitti varustamotoiminnan kahdella isältään saamalla aluksella. Hänen yrityksensä laajeni nopeasti ja hankki ensimmäisen höyryaluksensa "Bayardin" vuonna 1897. Pari vuotta myöhemmin hän siirsi yhtiön toiminnan Kristianiaan (nyk. Olso), ja 1900-luvun ensimmäisinä vuosina se laajeni useille merkittäville laivareiteille, vuonna 1911 Buenos Airesiin saakka. Joulukuussa 1914 yhtiö otti käyttöön ensimmäisen Norjassa rakennetun dieselaluksen, jonka nimeksi tuli MS "Brazil". Vuonna 1917 Olsenista tuli myös Akersin telakan enemmistöomistaja. Hänen kuollessaan vuonna 1933 varustamolla oli 65 alusta.
Oslossa on Olsenin mukaan nimetty katu Fred. Olsens gate.
Janka (sukunimi)

Janka on muun muassa seuraavien henkilöiden sukunimi:
Erkki Yrjölä

Erkki Pentti Juhani Yrjölä (s. 22. lokakuuta 1941 Tampere) on suomalainen mainosalan yrittäjä ja eläköitynyt yritysjohtaja, joka on saanut kauppaneuvoksen arvonimen.
Erkki Yrjölä syntyi lentokonetarkastaja Pentti Yrjölän ja Marjatta Kariston perheeseen ja avioitui 1966 päätoimittaja Tuula Mäkisen kanssa. Ylioppilaaksi hän tuli Helsingin lyseosta 1961 ja valmistui valtiotieteen kandidaatiksi ja maisteriksi Helsingin yliopistosta 1966. Yrjölä oli Suomen Unilever-yhtiöiden esimiesharjoittelija Turussa 1965–1970 ja Turun Saippua Oy:n tuotepäällikkö, Turkama &amp; Kumppanit Oy Mainostoimiston osastonjohtaja 1970–1973, varatoimitusjohtaja 1973–1981 ja hallituksen jäsen 1981–1982, Markkinointi Topitörmä Oy:n, vuodesta 1997 Publicis-Törmä Oy:n pääosakas, toimitusjohtaja 1982–1999, hallituksen jäsen 1982 ja puheenjohtaja 2000–2006 sekä Publicis International Oy:n toimitusjohtaja 2000–2004 ja osakas ja hallituksen puheenjohtaja 2000–2006. Hän on ollut myös Pool Media International Oy:n perustajaosakas ja Finneire Oy:n toimitusjohtaja ja hänellä on ollut useita oman alansa ja muita asiantuntija- ja luottamustehtäviä. Kauppaneuvoksen arvonimen Yrjölä sai 2005.
Angolan historia

Angolan historia kertoo Angolan historiasta. Varhaisimmat Angolan alueella asuneet ihmiset olivat kivikaudelta lähtien maata asuttaneet Khoisan-kansoihin kuulunut väestö. Nämä ihmiset olivat metsästäjä-keräilijöitä. He poistuivat maan pohjoisosasta 2500 vuotta sitten bantukansojen saapuessa alueelle pohjoisesta, mutta Khoisan-kansoihin kuuluvaa väestöä jäi maan eteläosiin, missä heitä on vieläkin. Bantut harjoittivat jo tullessaan maataloutta. Heillä oli myös raudanvalmistuksen ja saviesineiden valmistuksen taito. Bantuilla oli 1200-luvulla paikallisvaltioita nykyisen Angolan alueella, kuten myös nykyisen Nigerian alueella. Nämä paikallisvaltiot yhtyivät 1500-luvulla Kongon kuningaskunnaksi, joka ulottui Angolan alueelta Gabonin alueelle saakka. Portugalilaiset alkoivat käydä Kongon kuninkaan kanssa kauppaa 1480-luvulta lähtien orjista ja norsunluusta. He perustivat 1500-luvulla tukikohtia ja kauppapaikkoja Angolan alueelle. Angolan rannikkoalueet ja keskiosa joutui Portugalin hallintaan 1700-luvulla ja 1900-luvun alussa Portugali laajensi hallintoaluettaan niin, että koko Angola joutui Portugalin hallintaan. Portugalin hallinnon aikana Angolasta myytiin kahvia, puuvillaa, sokeria, nahkaa ja kumia. 1800–1900-luvuilla maahan rakennettiin rautateitä ja maanteitä. 1910-luvulla alkoi timanttikaivostoiminta. Angolassa syntyi vapautusliike 1960-luvulla ja maa itsenäistyi 1975. Itsenäistymisen jälkeen Angolassa alkoi sisällissota, joka päättyi 2002. Sisällissodassa olivat vastakkain hallintoa pitävän MPLA:n kannattajat ja sissiliike UNITA.
Karnaubapalmu

Karnaubapalmu ("Copernicia prunifera") on palmukasvien (Arecaceae) heimoon, karnaubapalmujen ("Copernicia") sukuun kuuluva kasvilaji.
Karnaubapalmu on ainavihanta ja yksirunkoinen palmulaji. Sen runko kasvaa tavallisesti 7–10 metriä korkeaksi, mutta voi joskus kasvaa jopa 15 metriä korkeaksi. Oksaton runko on halkaisijaltaan 15–25 cm. Rungon päässä oleva latvus muodostuu viuhkamaisista lehdistä, joiden lehtiruodit sekä -lavat ovat kummatkin noin metrin pituisia.
Karnaubapalmua kasvaa luonnossa Brasilian koillisosissa. Sitä kasvaa laaksoissa jokien varsilla alueilla, joilla on säännöllisesti kausittain tulvia ja kuivuutta.
Karnaubapalmua viljellään laajasti etenkin Brasiliassa siitä saatavan vahan vuoksi. Karnaubavahan lisäksi palmun eri osista saadaan muitakin elintarvikekäyttöön soveltuvia aineita. Rungon ydinosassa on runsaasti tärkkelystä ja siitä on valmistettu saagonkaltaista ainetta. Lehtiä on puolestaan käytetty keitettyinä ravinnoksi ja siemeniä on käytetty kahvin korvikkeena.
Erilaisten elintarvikkeiksi käytettyjen aineiden lisäksi karnaubapalmun lehdistä voi punoa esimerkiksi mattoja, hattuja ja koreja. Karnaubapalmun puuaines on pehmeää, suolaista vettä pitkään kestävää sekä helposti työstettävää. Niinpä puuainesta on käytetty muun muassa aidoissa, puutolppina, rimoina ja erilaisissa pienehköissä puuesineissä sekä polttopuuna. Karnaubapalmua on myös kasvatettu koristekasvina tropiikissa.
Niina Ahtiainen

Niina Ahtiainen (s. 11. huhtikuuta 1997) on suomalainen rantalentopalloammattilainen. Hän on pelannut beach volleyn maailmankiertueella vuodesta 2017 lähtien. Ahtiaisen nykyinen pari on Taru Lahti-Liukkonen, jonka kanssa Ahtiainen on voittanut kahdesti World Tourin osakilpailun. Ahtiainen ja Lahti-Liukkonen ovat myös ainoa suomalaispari, joka on onnistunut maailmankiertueen turnauksen voittamaan. Kansainvälisen lentopalloliiton (FIVB) julkaisemalla maailmanlistalla pari oli heinäkuussa 2023 sijalla 26. Rankingiin lasketaan kahdeksan parasta kilpailua edellisen vuoden sisältä. 
Ahtiainen on pelannut myös Riikka Lehtosen ja Ida Sinisalon kanssa, ja hänellä on neljä beach volleyn Suomen mestaruutta. MM-kisoissa 2022 Ahtiainen ja Lahti-Liukkonen tulivat sijalle 17. EM-kisoissa 2023 pari oli yhdeksäs.
La Gonâve

La Gonâve () on Haitille kuuluva saari Hispaniolan saaren vieressä. La Gonâven pinta-ala on 69 490 hehtaaria, ja se on Hispaniolaa ympäröivistä pienemmistä saarista suurin. La Gonâve on varsin alavaa maata, ja saaren korkein kohta sijaitsee vain 764 metriä merenpinnan yläpuolella.
Luonto.
La Gonâven metsät on suurelta osin kaadettu, ja saari on nykyisin Haitin puuttominta aluetta. Saaren metsistä on nykyään jäljellä vain joitakin pieniä laikkuja, joskin hallinnon ulkopuoliset järjestöt ovat koettaneet hieman metsittää saaren alueita uudelleen. Saarella elää ainutlaatuisia eliölajeja, jotka ovat kehittyneet saarella eristyksissä. Vuonna 2011 saarella vieraillut biologiryhmä löysi sieltä yhden tieteelle uuden sammakkolajin sekä 19 tieteelle uutta matelijalajia.
Yleisluistelun Euroopan-mestaruuskilpailut 1946

Pikaluistelun EM-kilpailut 1946 käytiin 2.–3. helmikuuta Trondheimissä. Kilpailu käytiin vain miesten sarjassa ja mitalit jaettiin neljän matkan yhteispisteiden perusteella.
 NC = ei edennyt viimeiselle matkjalle
 NF = ei kilpaillut loppuun
 NS = ei lähtenyt matkalle
 DQ = diskvalifioitu
Ravattila

Ravattila on kylä Joutsenossa, joka on nykyisin osa Lappeenrantaa. Ravattila sijaitsee noin seitsemän kilometriä Joutsenon keskustasta kaakkoon päin ja noin 20 kilometriä Lappeenrannan keskustasta itään. Ravattila kuuluu Lappeenrannan alueellisessa jaossa Joutsenon suuralueeseen. Maatalousvaltainen Ravattila kuuluu niin sanottuihin Joutsenon "alapitäjiin" eli Joutsenon keskustan eteläpuoliseen maaseutuun. Naapurikyliä ovat Anola pohjoisessa, Hyvättilä lännessä, Nevala etelässä ja Jokela idässä.
Ravattilassa oli ala-asteena toiminut kyläkoulu kevääseen 2021 asti. Ravattilan koulun toiminta siirrettiin vastavalmistuneen Joutsenon koulun yhteyteen lukuvuoden 2021–2022 alusta. Vuonna 1937 valmistuneen kansakoulurakennuksen lähellä sijaitsee myös seurantalona toimiva "Ravattilan talo", joka on toiminut myös koulun liikunta- ja juhlasalina. Ravattilan talon läheisyydessä on myös valaistu jääkiekkokaukalo ja nurmipäällysteinen jalkapallokenttä. 
Ravattila on ollut osana Joutsenon taisteluita, jotka käytiin Suomen sisällissodassa. Jatkosodassa Ravattilan koulu oli 12. divisioonan esikunnan sjoituspaikkana. Kesällä 1944 koulurakennuksessa toimi myös kenttäsairaala. Koulun seinässä on sotahistoriaan liittyvät muistolaatat.
Carter Camper

Carter James Camper (s. 6. heinäkuuta 1988 Rocky River, Ohio) on yhdysvaltalainen jääkiekkoilija. Camper on pelipaikaltaan keskushyökkääjä, mutta on pelannut myös laidassa. Camper laukoo oikealta.
Camper pelasi 10 kautta farmiliiga AHL:ssä ja pelasi myös Boston Bruinsin NHL-joukkueessa kolme ottelua, kunnes hän siirtyi Eurooppaan Ruotsin SHL-liigan Leksandiin vuonna 2020. Kaudella 2022–2023 hän siirtyi kesken kauden Sveitsin NL-liigaan. Kaudeksi 2023–2024 hän siirtyi SM-liigajoukkue Tapparaan. Hänet nimettiin joukkueen varakapteeniksi. Kaudeksi 2024–2025 Camper siirtyi Ruotsin Allsvenskanin IK Oskarshamniin.
Namibian historia

Namibian historia kertoo Namibian historiasta. Varhaisimmalta ajalta peräisin olevat merkit ihmisasutuksesta Namibian alueella ovat yli 25 000 vuoden takaiset kalliomaalaukset Oranjejoen pohjoispuolella. Myös Twyfelfonteinista on löydetty kalliomaalauksia, jotka ovat peräisin ajalta 5000 ekr. Varhaisia Namibian alueella asuneita kansoja olivat sanit sekä Khoi-kansoihin kuuluneet namat ja damarat. Näistä kansoista damarat osasivat käyttää kuparia. Myöhemmin alueelle saapuivat bantukansat, joihin kuuluvat hererot asuttivat maan keskiosaa. Ovambot ja kavangot puolestaan asuttivat maan pohjoisosaa. Bantut toivat mukanaan maatalouden harjoittamisen. Ensimmäisinä eurooppalaisina portugalilaiset alkoivat vierailla Namibian rannikolla 1400-luvun loppupuolella. 1700-kuvulta lähtien Namibiaan tuli Kapmaasta kauppiaita, tutkimusretkeilijöitä ja lähetyssaarnaajia. Englanti valloitti Walvis Bayn 1870-luvulla. Namibia joutui Saksan hallintoon 1890-luvulla. 1900-luvun alussa hererot ja namat kapinoivat Saksaa vastaan, mikä johti verisiin sotiin. Lisäksi ihmisiä kuoli paljon vankileirien huonoissa oloissa ja nälän vuoksi. Ensimmäisen maailmansodan alussa Etelä-Afrikka valtasi Namibian. Etelä-Afrikan hallinnon aikana tärkeimpiä elinkeinoja olivat timanttien myynti sekä liha- ja kalatalous. Rotuerottelu lisäsi mustan väestön köyhyyttä. 1966 YK julisti Namibian huoltohallinta-alueeksi, mutta Etelä-Afrikka ei noudattanut päätöstä. Namibiassa heräsi Etelä-Afrikan hallintoa vastustavaa vastarintaa ja pian Lounais-Afrikan kansanjärjestön SWAPOn toimesta alkoi sissisota. Namibia itsenäistyi 1990.
Risto Walden

Risto Ilkka Walden (s. 24. maaliskuuta 1965) on suomalainen vero- ja tilinpäätösasiantuntija, oppiarvoltaan kauppatieteiden lisensiaatti Helsingin kauppakorkeakoulusta.
Walden syntyi Valkeakoskella, on asunut ja käynyt koulunsa Helsingissä. Hän on Ressun poikakoulun kasvatti viimeiseltä suomalaiselta poikakouluvuosikerralta ja kirjoitti Ressusta ylioppilaaksi 1984.
Walden on valmistunut Helsingin kauppakorkeakoulusta kauppatieteiden maisteriksi 1993. Hän toimi verohallituksen verotarkastusyksikössä ja Uudenmaan verotarkastusyksikössä vuosina 1992–1998. Kirjanpidon ja laskentatoimen tutkinnon (KLT) Walden suoritti vuonna 1995. Vuosina 1998–2008 Walden työskenteli opetus- ja tutkimusviroissa Helsingin kauppakorkeakoulun laskentatoimen laitoksella. Helsingin kauppakorkeakoulun ylioppilaskunta valitsi hänet vuoden opettajaksi vuonna 2003. Vuonna 2008 Walden siirtyi omistaja-yrittäjäksi isänsä, ekonomi, HTM Kaarle Waldenin työn jatkajaksi Bilanssi Oy:öön.
Walden on luennoinut tilinpäätös- ja verosuunnitteluaiheista ja kouluttanut tuomareita, asianajajia, talousrikostutkijoita, tilintarkastajia, veroasiantuntijoita ja taloushallinnon ammattilaisia. Waldenin kirjallinen tuotanto alkoi Helsingin kauppakorkeakoulussa.
Walden kertoo ammatilliseksi oppi-isäkseen professori Jarmo Leppiniemen ja verotusneuvos Markku Hirvosen, joiden alaisena hän on työskennellyt. Tellervo ja Juuso Waldenin säätiön hallituksen jäsenenä ja asiamiehenä hän on toiminut vuodesta 2007 lähtien ja Sysmän neuvottelukunnan puheenjohtajana 2019 alkaen. Risto Walden on ollut Veronmaksajat ry:n hallituksessa vuodesta 2011 lähtien sekä jäsenenä Taloushallintoliiton eri työryhmissä sekä hallituksen jäsenenä useissa eri yhtiöissä. 
Walden on sotilasarvoltaan vänrikki. Hänellä on kolme aikuista lasta ja hän on naimisissa Christina Waldenin kanssa. Waldenin harrastuksina ovat metsästys, metsänhoito, kuntourheilu sekä bridge. Valkeakosken Hakan tukijoukoissa Walden on toiminut vuodesta 2015 lähtien. Jo päättyneellä jalkapallourallaan Waldenin seuroja olivat mm. Kiffen, Ponnistus ja SexyPöxyt.
Helsingin miliisi

Helsingin miliisi oli Venäjän helmikuun vallankumouksen jälkeen keväällä 1917 Helsingissä perustettu työväenjärjestöjen miehittämä epävirallinen järjestyksenvalvontaorganisaatio. Sen perustamisesta sopivat keskenään Helsingin työväenjärjestöt ja venäläiset sotilasneuvostot. Venäläisten sotilasneuvostojen patrullit olivat siihen asti vastanneet järjestyksen valvonnasta Helsingissä Venäjän keisarikunnan alaisen poliisilaitoksen lakattua toimimasta vallankumouksen seurauksena. Helsingin miliisin päälliköksi tuli Kustaa Rovio. Miliisin ainoana aseena oli vyöllä roikkuva puukapula.
Sydänmaa (Alavus)

Sydänmaa on kylä Alavudella. Se sijaitsee Alavuden ja Seinäjoen puolessa välissä. Sydänmaan alueella on ulkoilureittejä kuten Mulkkujärven kierros sekä oma kyläyhdistys.
Transferriinireseptori

Transferriinireseptori on tutkimus, jota käytetään raudanpuuteanemian toteamiseksi. Transferriinireseptori on koholla, mikäli henkilöllä on raudanpuute. Raudanpuutetta tutkitaan myös ferritiinin mittauksella. Ferritiini voi kuitenkin kohota myös muista syistä (muun muassa kroonisissa sairauksissa tai mikäli henkilö sairastaa syöpää), jolloin voidaan käyttää transferriinireseptorin tutkimusta. Transferriinireseptorin tutkimuksesta käytetään lyhennettä TfR.
Mikrosyyttisen anemian selvittelyssä transferriinireseptori on tavallisia raudanpuutteen tutkimuksia luotettavampi tutkimus. 
Tulosten tulkinta.
Transferriinireseptori kohoaa raudanpuutteessa. Koholla olevan transferriinireseptori pitoisuuden taustalla voi olla myös muu syy, kuten äkillinen verenvuoto. Transferriinireseptori voi myös olla matala. Tutkimustulos ei ole välttämättä luotettava raskauden, sirppisoluanemian, talassemian eikä polysytemian yhteydessä.
Joutsenon kansallispuku

Joutsenon kansallispuku on suomalainen kansallispuku. Se perustuu joutsenolaisten kansannaisten 1800-luvulla käyttämiin juhlapukuihin.
Pukuun kuuluu tummanruskea liivi ja lampaanmusta hame. Pellavapalttinasta on tehty pitkä valkoinen paita. Esiliinan helmassa on nyplättyä sinistä pitsiä ja reikäommelta. Joutsenon esiliina palkittiin maailmannäyttelyssä kultamitalilla vuonna 1897. Pukuun kuuluu kaikkiaan 21 eri osaa: erilaisia päällysvaatteita ja päähineitä.
Hello, I’m Dolly

Hello, I'm Dolly on yhdysvaltalaisen countrymuusikko Dolly Partonin esikoisalbumi vuodelta 1967. Se julkaistiin stereofonisena vinyylilevynä ja 8-raitana. Albumin avausraita "Dumb Blonde" on Partonin ensimmäinen Billboardin Hot Country Songs -listalle kohonnut musiikkikappale. Curly Putmanin kirjoittama "Dumb Blonde" oli julkaistu seitsentuumaisena singlenä 1966. Albumin tuotti Fred Foster.
Albumin kahdestatoista sävelteoksesta seitsemän on Dolly Partonin ja hänen enonsa Billy Owensin yhteistyötä. Owens auttoi siskontytärtään tämän muusikonuran varhaisvaiheessa. Kappaleet ovat aikakaudelleen tyypillisesti lyhytkestoisia, runsaasta kahdesta minuutista noin kahteen ja puoleen minuuttiin, joka oli tuolloin melko keskimääräinen kevyttä musiikkia edustavan kappaleen soittoaika.
Kaupallinen menestys.
"Hello, I'm Dolly" nousi Billboardin Top Country Albums -listalle 11. marraskuuta 1967. Sen korkein sijoitus oli yhdestoista, jonka se saavutti 13. tammikuuta 1968. Listaviikkoja kertyi 14.
Suoratoistopalvelu Spotifyssa "Dumb Blonde" oli kerännyt noin 8,5 miljoonaa toistokertaa heinäkuun 2023 alkuun mennessä. "Something Fishy" oli saanut yli puoli miljoonaa toistoa. Muut kappaleet olivat saaneet niin ikään kuusinumeroisia lukuja. Partonin suurimpia hittejä, kuten "9 to 5", oli soitettu puolisen miljardia kertaa.
Arviot.
Billboard arvioi Partonin äänen pikkulikkamaiseksi, mutta Lolita-vivahteella, kappaleessa "Dumb Blonde". Lehti piti erittäin hyvinä myös kappaleita "I Wasted My Tears", "I Don't Wanna Throw Rice", "Something Fishy" ja "Fuel to the Flame". Cashbox näki albumissa menestyksen ainekset ja kehui Partonin antia laulun saralla.
Sofja Kondakova

Sofja Iosifovna Kondakova (myöh. Kudrjavina; ; s. 23. joulukuuta 1922, Arkangeli - 24. syyskuuta 2012) oli neuvostoliittolainen pikaluistelija, jonka pikaluistelu-ura ajoittui 1950-luvulle. Hän voitti yhden maailmanmestaruuden ja kolme MM-pronssia. Vuonna 1951 hän teki 1 000 metrillä maailmanennätyksen.
Kondakovan valmentajana toimi vuosisadan alun venäläinen huippuluistelija Vasili Ippolitov.
Jääsken kansallispuku

Jääsken kansallispuku on suomalainen kansallispuku.
Puku edustaa karjalaista Jääsken seudun kansan juhlapukeutumista 1800-luvulta. Pukumalli on peräisin 1880-luvulta ja sitä on tarkistettu vuonna 2015. 
Pukuun kuuluu musta liivi ja villahame, jonka alareunassa on punainen tere. Esiliinassa on vaakaraitoja, punaista kudontaa ja sinistä nyytinkipitsiä.
Mateus Uribe

Andrés Mateus Uribe Villa (s. 21. maaliskuuta 1991 Medellín, Kolumbia) on kolumbialainen jalkapalloilija, joka edustaa Qatarin pääsarjatasolla pelaavaa Al-Saddia ja Kolumbian maajoukkuetta keskikenttäpelaajana. 32-vuotias Uribe on pituudeltaan 182 senttimetriä pitkä, painoltaan 71 kilogrammaa ja on oikeajalkainen. Al-Saddissa Uribella on vuoden 2026 kesään asti. Al-Saddiin Uribe siirtyi FC Portosta ilmaissiirrolla heinäkuussa 2023, jossa hän pelasi Portugalin pääsarjatasolla 113 ottelua, joissa hän teki 10 maalia. Debyyttinsä Portolle Uribe teki Portugalin pääsarjatason ottelussa Vitóriaa vastaan. Maajoukkueessa Uribe on pelannut 47 ottelua, joissa hän on tehnyt viisi maalia. Uribe myös edusti Kolumbiaa MM-kisoissa 2018, jolloin hän pelasi kolme ottelua: Puolaa, Senegalia, ja Englantia vastaan. Kesäkuussa 2023 Transfermarkt arvioi Uriben arvon olleen 6 miljoonaa euroa.
Harald Bothner

Harald Bothner (30. marraskuuta 1850 Halden – 24. lokakuuta 1924 Trondheim) oli norjalainen juristi ja poliitikko. Hän istui suurkäräjillä vuosina 1903–1906 ja toimi Norjan oikeusministerinä 1905–1907. Vuosina 1907–1921 hän oli Etelä-Trøndelagin maaherra.